UP: प्रधानमंत्री को राम और मुख्यमंत्री को कृष्ण बताने पर हुई पिटाई, FIR दर्ज
बुधवार को 45 वर्षीय कामरान हसीब ने प्रधानमंत्री को राम और मुख्यमंत्री को कृष्ण का अवतार बताया था तथा सरकार की कुछ योजनाओं की तारीफ की थी।
उत्तर प्रदेश के बरेली जिले में रहने वाले एक व्यक्ति ने आरोप लगाया है कि प्रधानमंत्री और राज्य के मुख्यमंत्री को क्रमश: राम और कृष्ण का अवतार बताने पर पड़ोसियों ने उसकी पिटाई कर दी। एक वरिष्ठ अधिकारी ने बृहस्पतिवार को यह जानकारी दी। उन्होंने बताया कि पीड़ित का इस समय जिला अस्पताल में इलाज चल रहा है। बरेली के वरिष्ठ पुलिस अधीक्षक (एसएसपी) रोहित सिंह साजवान ने बताया कि पीड़ित पक्ष की शिकायत पर बारादरी थाना में बृहस्पतिवार को प्राथमिकी दर्ज की गई। उन्होंने बताया कि मामला बारादरी थाना क्षेत्र के सैलानी के घेरजाफर खां मोहल्ले का है। तहरीर के मुताबिक, बुधवार को 45 वर्षीय कामरान हसीब ने प्रधानमंत्री को राम और मुख्यमंत्री को कृष्ण का अवतार बताया था तथा सरकार की कुछ योजनाओं की तारीफ की थी। शिकायत के मुताबिक, इसके बाद पड़ोसियों ने उसे लाठी, डंडों से पीटा जिसमें उसे चोटें आईं।